《长干曲》
清代·史夔

妾家长干住，嫁与里中儿。愿同比翼鸟，生死恒相随。

岂知别离苦，郎作襄阳贾。昨夜邻船开，寄书与郎去。

大堤花正飞，歌舞醉芳菲。但言估客乐，谁劝不如归。

郎如白石郎，妾似青溪女。花落板桥南，年年长独处。

何日下江潮，相迎皂莱桥。还忧风浪苦，中道滞归桡。

作者简介：江苏溧阳人，字胄司，号耕岩。康熙二十一年进士。官詹事。诗无赫赫之名，而不涉应酬，诗品颇高。有《扈跸诗》及《樟亭》、《东祀》、《扶胥》等集。